Karina Lorentzen Dehnhardt (SF), 2024-01-16:
Tak for ordet.
Jeg har også på vegne af Enhedslisten lovet at sige, at de støtter forslaget.
Jeg vil selvfølgelig gerne sige tak til dem, som har bakket op om, at vi skal have den her nye undersøgelse af gerningspersoner eller gerningsmænd, om man vil, i voldtægtssager.
Jeg tror, at alle talere nærmest startede med at sige, at det er en grov forbrydelse, at de tager afstand fra det, og at der skal gøres noget ved det osv. osv.
Og det er også noget, som vi i SF har haft fokus på i rigtig mange år.
Jeg synes på ingen måde, at vi er færdige med det her område.
Det mener vi i SF i hvert fald ikke vi er, og vi synes, vi skal blive bedre til at forebygge voldtægt.
Som jeg sagde tidligere, synes jeg ikke, det er et mål i sig selv at få nogen dømt.
Selvfølgelig skal vi gøre det, når forbrydelsen er begået, men det må da være et endnu højere mål at sørge for at forebygge voldtægter, og det kan vi gøre ved at have mere viden omkring udøverne.
Og lige præcis i går blev anklageskriftet til en usædvanlig grov sag med flere ofre for voldtægt offentliggjort.
Det er selvfølgelig en meget ekstraordinær sag, og den har ikke fået sin afslutning i retten endnu, og den tiltalte er ikke tidligere straffet.
Her har jeg også nævnt, at jeg synes, det er et interessant studie, som SDU lavede på et tidspunkt, men som desværre også er ved at være gammelt og har brugt domme fra 2008 og 2010, og som selvfølgelig heller ikke er retvisende nu i forhold til samtykkeloven.
Men den undersøgelse viser, at 58 pct. af dem, der sigtes for voldtægt, tidligere har været sigtet for en seksualforbrydelse.
De er altså på en eller anden måde gengangere og rummer derfor et forebyggelsespotentiale.
Tænk, hvis vi kunne få mere viden omkring dem, og hvis vi måske kunne forebygge seksualforbrydelser bedre.
Det synes jeg kun vi kunne være tjent med, og det kunne ofrene også kun være tjent med.
Så bringer det mig frem til dagens forslag.
Vores anke er, at den viden, vi har om gerningsmændene bag voldtægt, er håbløst forældet.
Som det er nu, hviler vores viden på en undersøgelse fra 2009 med data fra 00'erne, og det er den delrapport, som kom fra Det Kriminalpræventive Råd med data fra Rigspolitiet: »Voldtægt der anmeldes – Del IV: Gerningsmændene«.
Men der er jo bare rigtig meget, der har forandret sig, siden tallene i 2009-rapporten blev produceret, hvor samtykket ikke var et juridisk begreb i forhold til sex, og derfor synes jeg, at den viden, vi har i voldtægtssager, er forældet og skal opdateres.
Vi har jo rykket ved vores fælles opfattelse af, hvad det er, en voldtægt er, men vi arbejder bare stadig væk med viden, der bygger på tal fra en periode, hvor synet på en voldtægt af mange opfattes som forældet i dag.
I dag er bevistemaet jo ikke vold, tvang og trusler som i den tidligere lovgivning, men om der foreligger et samtykke, og derfor bør vi jo iværksætte en ny og opdateret undersøgelse at gerningspersonerne i voldtægtssager.
Det synes jeg vi skylder ofrene, og det skylder vi de mennesker og dem i organisationerne, som prøver at forebygge voldtægter på det her område, for det er forebyggelse, som det her handler om.
Vi har brug for den nyeste viden, hvis vi skal komme voldtægter til livs.
Og i samme periode er antallet af frihedsstraffe for voldtægt også mere end fordoblet.
Vi ser effekten af den nye lovgivning og den nye opfattelse hos befolkningen, hos domstolene og hos politiet, men den opfattelse er jo ikke afspejlet i 2009-undersøgelsen.
Mange flere ofre i dag har mod til at anmelde et overgreb, og flere sager fører sådan set også til domfældelse.